દરમિયાનમાં સૂત્રોએ જણાવ્યું હતું કે એક સમયે આ ટેલિફોન જોડાણ મેળવવા માટે પ્રતિજ્ઞા યાદીમાં રાહ જોવી પડતી હતી. કોઈ સંસદ સભ્યના વીઆઈપી ક્વોટામાંથી જોડાણ મેળવવું પડતું હતું. અને ચાલી, મહોલ્લો કે સોસાયટીમાં જેના ઘરે ટેલિફોન હોય તે મોભાદાર ગણાતો હતો. પરંતુ મોબાઈલ ફોનનાં આગમન અને જેમ જેમ મોબાઈલ ફોનનાં દર ઘટતાં ગયા તેમ તેમ પરંપરાગત ટેલિફોન જોડાણો ઘટતા ગયા હતાં. અત્રે એ પણ રસપ્રદ કહી શકાય કે ગુજરાતમાં જ્યારે નવા નવા મોબાઈલ ફોન આવ્યા ત્યારે એક મીનીટનો દર ૧૮ રૂપિયા હતાં. અને ઈનકમિંગનાં ચાર્જીસ પણ લેવાતા હતાં. ઘણીવાર મોબાઈલ ફોન ધારકો ઈનકમિંગ કોલ ટાળતાં હતાં પરંતુ એક સેકેન્ડનો ૧ પૈસો અને ૧ પૈસામાં ૨ સેકન્ડ વાતચીતના સાવ સામાન્ય દર અમલમાં આવ્યા બાદ તથા રીલાયન્સ કંપની દ્વારા ૫૦૦ રૂપિયામાં મોબાઈલની સ્કીમ જાહેર કરાઈ તે પછીથી મોબાઈલ ફોન પ્રત્યેનો મોહ વધતો ગયો હતો. જે આજે પણ યથાવત દેખાઇ રહ્યો છે.